Pe prime volte la ezkerra abertzale (la çampe indipendentiste basche) si cjate cence la pussibilitât di partecipâ cun sôs listis aes elezions pal Parlament de Comunitât Autonome Basche. Cun di fat, ai 13 di Fevrâr, il Tribunâl costituzionâl spagnûl al à confermât la sentence dal Tribunâl suprem che e impedìs a D3M (Demokrazia Hiru Milioi, o sei Democrazie Trê Milions) e a Askatasuna di partecipâ aes elezions autonomichis. Lis autoritâts judiziariis a àn cussì fatis buinis lis motivazions presentadis dal guvier spagnûl e de avocature di stât par blocâ lis dôs listis. Pal guvier di Madrid, di fat, i doi partîts de çampe indipendentiste basche a son calcolâts di erêts di Batasuna e di chês altris listis politichis za metudis fûr leç par vie che a rapresentaressin sul plan politic la linie di azion di ETA. Cul so intervent, duncje, la magjistrature spagnole e impedìs a disinis di miârs di citadins bascs di podê votâ par listis che a rapresentin la lôr aree politiche, falsant cussì in maniere pesante il cuadri eletorâl inte Comunitât Autonome Basche. Tal câs di Askatasuna – partît che al jere nassût ancjemò tal 1998, duncje prime de “Ley de Partidos” – i judiçs a àn fat plui fature a motivâ la lôr decision. La ipotesi fate indenant e je che ETA e varès metût sù chest partît agns indaûr cun chê di doprâlu plui indenant intal timp se a ‘nt fos stade dibisugne. Dut câs, i “fats” doprâts par poiâ cheste ipotesi a son plui che clopadiçs: par esempli, si à atribuît a chest partît materiâi de organizazion pai dirits dai presonîrs bascs Askatasuna, za metude fûr leç, dome parcè che a àn il stes non. Par protestâ cuintri di cheste situazion D3M e à invidât i siei eletôrs a meti distès tes urnis eletorâls lis schedis di chest partît ancje se il vôt al sarà anulât.
A fermâ la decision dal guvier e de magjistrature spagnole no àn coventât nancje lis peraulis di Martin Scheinin, il relatôr speciâl de Comission pai dirits umans de ONU su la promozion e la protezion dai dirits umans e su lis libertâts di fonde inte lote cuintri dal terorisim. Scheinin al denuncie la ambiguitât dal ûs dal tiermin “organizazion teroriste” intal stât spagnûl, par vie che al ven doprât ancje cuintri di partîts, mieçs di informazion e realtâts associativis che lis lôr ativitâts no si puedin calcolâ di terorisim. Pe ONU, proibî a di un partît di partecipâ aes elezions al varès di jessi alc di pardabon ecezionâl e, invezit, al è deventât alc di normâl tal câs des listis de çampe indipendentiste basche. Cun di plui, par evitâ abûs, Scheinin al invide lis autoritâts spagnolis a trasferî ai tribunâi ordenaris i câs che cumò a son gjestîts ducj di un tribunâl speciâl. Intai câs in cuestion, il rapresentant de ONU al denuncie ancje l’ûs sistematic de preson preventive, dal regjim di incomunicazion dai arestâts e il pericul di maltratament e di torture dai presonîrs.
Font: Gara, 07-14/02/09; EiTB, 08-09/02/09; Galiza Hoxe, 06/02/09
fur_Latn fur_Latn glg_Latn